ผลศึกษาการกระตุ้นวัคซีนเข็ม 3 ด้วยวัคซีน subunit Covovax ในผู้ได้รับวัคซีนเชื้อตาย sinopharm 2 เข็ม ให้ระดับภูมิต้านทานที่ดีมาก
ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์จุฬาลงกรณ์มหาวิทยาลัย โพสต์ข้อความใน Facebook ว่า ศูนย์เชี่ยวชาญไวรัสวิทยา จุฬาฯ ได้ร่วมมือกับสาธารณสุขจังหวัดชลบุรี ทำการศึกษาการกระตุ้นวัคซีนเข็ม 3  ด้วยวัคซีน Covovax หรือที่รู้จักคุ้นเคยกันคือ Novavax ในสูตรต่างๆ ที่ใช้ในประเทศไทย เห็นว่า Covovax ใช้เป็นวัคซีนตัวกระตุ้นได้ดี โดยเฉพาะผู้ที่ได้รับวัคซีนเชื้อตายมาแล้ว 2 เข็ม ในโครงการนี้ การกระตุ้นผู้ที่ฉีดวัคซีน Sinopharm มาแล้ว 2 ครั้ง กระตุ้นด้วยวัคซีน Covavax หลังเข็ม 2 ระยะเวลา 3 เดือนขึ้นไป จะมีระดับภูมิต้านทานที่สูงมาก รองลงมาคือ การฉีดสูตรไขว้ ซิโนแวค-แอสตร้าเซนเนก้า ระดับภูมิต้านทาน สูงมากกว่าผู้ที่ได้รับไฟเซอร์ 2 เข็มและแอสตร้าเซนเนก้า 2 เข็ม รายงานนี้เป็นรายงานเบื้องต้น ในโครงการนี้ไม่สามารถหากลุ่มตัวอย่างที่ฉีดวัคซีนเชื้อตายซิโนแวค 2 เข็ม เพราะเลิกใช้มานานแล้ว ส่วนข้อมูลการศึกษาการใช้วัคซีน subunit มากระตุ้นวัคซีนเชื้อตาย ยังไม่มีการศึกษาอย่างเป็นทางการ ผู้ที่ฉีดวัคซีนเชื้อตาย sinopharm ต้องการกระตุ้นเข็มสาม และไม่ต้องการฉีดวัคซีน mRNA การใช้วัคซีน subunit Covovax (ลิขสิทธิ์ Novavax) จึงเป็นทางเลือกในการฉีดวัคซีนดังกล่าวได้ระดับภูมิต้านทานที่ดีมาก